Moenie Luka-video versprei nie, vra SAPDArgieffoto Die polisie in Noordwes het Maandag ŉ beroep op lede van die gemeenskap gedoen om nie ŉ video te versprei waar twee skoolmeisies ŉ ander meisie dwing om kaal uit te trek nie. “Die persone wat die video versprei benadeel die ondersoek,” het brig. Sabata Mokgwabone, woordvoerder van die polisie, gesê. “Ons maan die gemeenskap om nie die betrokke video te versprei nie.” In die video eis die twee meisies, geklee in hul skoolklere, om die ander meisie kaal te sien en dreig om haar dood te maak. Sy smeek hulle om haar te vergewe, maar dan sê hulle soek beeldmateriaal van haar. Hulle onderneem om dit nie op sosiale media te deel nie. Die twee meisies, onderskeidelik 18 en 19 jaar oud, is reeds op 12 Oktober in hegtenis geneem op aanklag van seksuele aanranding en aanranding ná die saak by die Phokeng-polisiestasie aangemeld is. “Hulle het op 15 Oktober in die Bafokeng-landdroshof verskyn en is vrygelaat op borgtog van R500 elk. Hulle sal op 15 November weer in dié hof verskyn,” het Mokgwabone gesê. Lede van die polisie, die gemeenskapspolisiëringsforum, ŉ beampte van Rustenburg se eenheid vir gesinsgeweld, kinderbeskerming en seksuele oortredings het reeds die skool in Luka op 18 Oktober besoek om seksuele mishandeling met leerders en ander kwessies, waaronder die verspreiding van pornografiese materiaal, te bespreek. Die ondersoek duur voort. Forum 4 Service Delivery (F4SD) het intussen gesê skoolbeheerliggame en wykskomiteelede moet opgelei word om teen boeliery by skole op te tree.